CELEX: 
Language: mt
Date: 2022-05-12 00:00:00
Title: DIRETTIVA DELEGATA TAL-KUMMISSJONI (UE) .../... li temenda, għall-finijiet tal-adattament għall-progress xjentifiku u tekniku, l-Anness IV tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu taċ-ċomb u l-komposti tiegħu f’ċerti apparati tal-immaġni bir-riżonanza manjetika

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-finijiet tal-adattament għall-progress tekniku u xjentifiku, l-Anness IV tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (“id-Direttiva RoHS”)
                  1
                fir-rigward ta’ eżenzjoni għal applikazzjonijiet speċifiċi li fihom iċ-ċomb.
            
            
               L-Artikolu 4 tad-Direttiva RoHS jirrestrinġi l-użu ta’ ċerti sustanzi perikolużi fit-tagħmir elettriku u elettroniku (EEE). Bħalissa, hemm 10 sustanzi ristretti u elenkati fl-Anness II tad-Direttiva: iċ-ċomb, il-merkurju, il-kadmju, il-kromju eżavalenti, il-bifenili polibrominati (PBB), l-eteri tad-difenil polibrominat (PBDE), il-ftalat tal-bis(2-etileżil) (DEHP), il-butilbenżilftalat (BBP), id-dibutilftalat (DBP) u d-diisobutilftalat (DIBP). 
            
            
               L-Annessi III u IV tad-Direttiva RoHS jelenkaw il-materjali u l-komponenti tal-EEE għal applikazzjonijiet speċifiċi eżentati mir-restrizzjonijiet fuq is-sustanzi fl-Artikolu 4(1) tad-Direttiva. L-Artikolu 5 jipprevedi li l-Annessi III u IV jiġu adattati għall-progress xjentifiku u tekniku (dwar l-għoti, it-tiġdid u r-revoka tal-eżenzjonijiet). Skont l-Artikolu 5(1)(a), l-eżenzjonijiet għandhom jiġu inklużi fl-Annessi III u IV biss jekk din l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH)
                  2
                u jekk tiġi ssodisfata kwalunkwe waħda mill-kundizzjonijiet li ġejjin: 
            
            
               –it-tneħħija jew is-sostituzzjoni tas-sustanza permezz ta’ bidliet fid-disinn jew fl-użu ta’ materjali u fil-komponenti li ma jeħtieġu l-ebda materjal jew sustanza elenkati fl-Anness II mhijiex prattikabbli mil-lat xjentifiku jew tekniku; 
            
            
               –l-affidabbiltà tas-sostituti mhix żgurata; 
            
            
               –it-total tal-impatti negattivi fuq l-ambjent u fuq is-saħħa u s-sikurezza tal-konsumatur li tikkawża s-sostituzzjoni, x’aktarx ikun jissupera t-total tal-benefiċċji għall-ambjent, għas-saħħa u għas-sikurezza tal-konsumatur.
            
            
               Id-deċiżjonijiet dwar l-eżenzjonijiet, u t-tul tagħhom, għandhom iqisu d-disponibbiltà tas-sostituti u l-impatt soċjoekonomiku tas-sostituzzjoni. Id-deċiżjonijiet dwar it-tul ta’ żmien tal-eżenzjonijiet iridu jqisu kwalunkwe impatt potenzjali fuq l-innovazzjoni. Meta jkunu qed jiġu kkunsidrati l-impatti ġenerali tal-eżenzjoni jrid jiġi applikat il-kunċett taċ-ċiklu tal-ħajja, fejn ikun rilevanti.
            
            
               L-Artikolu 5(1) tad-Direttiva RoHS jipprevedi li l-Kummissjoni tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali skont l-Artikolu 20. L-Artikolu 5(3) u l-Anness V jistabbilixxu l-proċedura għas-sottomissjoni ta’ applikazzjonijiet għal eżenzjoni.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni tirċievi għadd ta’ talbiet mingħand l-operaturi ekonomiċi biex tagħti jew iġġedded l-eżenzjonijiet skont l-Artikolu 5(3) u l-Anness V tad-Direttiva RoHS
                  3
               .
            
            
               L-Eżenzjoni 27 ġiet inkluża fl-Anness IV tad-Direttiva RoHS bid-Direttiva ta’ Delega tal-Kummissjoni 2014/7/EU
                  4
               . Id-data ta’ skadenza stabbilita għal din l-eżenzjoni kienet it-30 ta’ Ġunju 2020. L-eżenzjoni tikkonċerna l-użu taċ-ċomb f’komponenti speċifiċi, li jintużaw f’kampi manjetiċi prodotti minn ċertu apparat mediku. Fit-12 ta’ Diċembru 2018, fil-perjodu ta’ żmien għat-tiġdid stabbilit fl-Artikolu 5(5) tad-Direttiva RoHS, il-Kummissjoni rċeviet applikazzjoni waħda biex iġġedded il-kamp ta’ applikazzjoni u t-tul ta’ żmien ta’ din l-eżenzjoni. L-eżenzjoni kienet tikkonsisti f’żewġ oqsma ta’ applikazzjoni, (a) u (b). L-applikant ma talabx il-kontinwazzjoni tal-parti (b) tal-Eżenzjoni 27 fl-Anness IV, li tirreferi għal kalamiti speċifiċi applikati għat-terapija bil-partikoli.
            
            
               F’Awwissu 2019, il-Kummissjoni nediet studju
                  5
                biex twettaq il-valutazzjoni teknika u xjentifika meħtieġa. L-istudju, li jinkludi konsultazzjoni pubblika ta’ tmien ġimgħat, intemm f’Lulju 2020. L-informazzjoni dwar il-konsultazzjoni ġiet ipprovduta fuq is-sit web tal-proġett
                  6
               , għalkemm ma waslet l-ebda tweġiba għall-konsultazzjoni.
            
            
               Il-Kummissjoni kkonsultat il-grupp ta’ esperti tal-Istat Membru għall-atti delegati fil-kuntest tad-Direttiva RoHS fit-23 ta’ Frar 2021. Hija wettqet il-passi proċedurali kollha meħtieġa relatati mal-eżenzjonijiet mir-restrizzjonijiet fuq is-sustanzi skont l-Artikoli 5(3) sa 5(7)
                  7
                u l-Kunsill u l-Parlament Ewropew ġew innotifikati bl-attivitajiet kollha f’dan il-kuntest.
            
            
            
               Ir-rapport ta’ valutazzjoni teknika u xjentifika enfasizza dan li ġej:
            
            
               ·Iċ-ċomb jintuża fl-istann, fil-kisjiet tat-terminazzjoni, u fil-konnessjonijiet ta’ wajers elettriċi, ilqugħ u konnetturi magħluqa biex jipprovdu komponenti mhux manjetiċi, li huma meħtieġa f’apparati ta’ immaġni b’reżonanza manjetika (MRI) għal finijiet dijanjostiċi.
            
            
               ·F’apparati u komponenti tal-MRI ta’ disinn ġdid, is-sostituzzjoni u l-eliminazzjoni taċ-ċomb huma xjentifikament u teknikament prattikabbli.
            
         
         
            
               ·L-apparati tal-MRI ta’ disinn qadim huma limitati fil-kompatibbiltà tagħhom ma’ komponenti MRI ġodda mingħajr ċomb. F’xi apparati tal-MRI, id-disinn il-ġdid ta’ komponenti mingħajr ċomb ma jistax jintuża. Apparati oħra tal-MRI, ta' natura eqdem, se jkollhom jgħaddu minn proċess elaborat ta’ disinjar mill-ġdid, u dan se jwassal biex il-kapaċità limitata tal-manifatturi, aktar milli tintuża biex jiġi żviluppat apparat mediku ġdid mingħajr ċomb b’kapaċità dijanjostika superjuri se tintuża biex tissostitwixxi ċ-ċomb fi prodotti eżistenti.
            
            
               ·Biex tiġi indirizzata b’mod suffiċjenti d-domanda ta’ tagħmir tal-MRI għal apparati tal-MRI ta’ natura eqdem, li ma jistgħux jiġu ddisinjati mill-ġdid jew sostitwiti qabel ma jiskadi l-perjodu ta’ eżenzjoni, l-użu ta’ tagħmir antik tal-MRI li fih iċ-ċomb għadu meħtieġ.
            
            
               ·It-tranżizzjoni għal tagħmir tal-MRI mingħajr ċomb għamlet progress b’veloċitajiet differenti għall-apparati tal-MRI b’kojls integrati u b’kojls mhux integrati. 
            
            
               ·kojls MRI mingħajr ċomb mhux integrati  ta’ disinn ġdid huma disponibbli f’varjetà suffiċjenti għall-faċilitajiet tas-saħħa. Minħabba l-kumplessità tal-apparati tal-MRI b’kojls integrati u l-proċedura ta’ approvazzjoni meħtieġa għal dawn, it-tranżizzjoni għal apparati MRI mhux taċ-ċomb teħtieġ aktar żmien.
            
            
               ·In-nuqqas ta’ għoti tal-eżenzjoni jista’ jirriżulta fir-rimi prematur ta’ apparati tal-MRI minħabba nuqqas ta’ komponenti kompatibbli jew għażliet ta’ disinn mill-ġdid. Jista’ jkun hemm ukoll distakk fil-provvista tal-apparat tal-MRI, li jista’ jirriżulta f’kura tas-saħħa aktar fqira għall-pazjenti. 
            
            
            
               Il-kojls għall-MRI mhux integrati ta’ disinn ġdid ma jeħtiġux eżenzjoni u l-apparat tal-MRI li jinkludi l-kojls integrati mhux se jkollu bżonn eżenzjoni mit-30 ta’ Ġunju 2024, għalhekk dawn l-applikazzjonijiet se jiġu esklużi mill-kliem il-ġdid tal-eżenzjoni. Id-distinzjoni se ssir permezz tad-Dikjarazzjoni ta’ Konformità għal dan il-mudell, li hija meħtieġa għal prodott qabel ma jitqiegħed fis-suq f’konformità mal-Artikolu 7(c) u l-Artikolu 13 tad-Direttiva RoHS.
            
            
               3.ELEMENTI ĠURIDIĊI TAL-ATT DELEGAT
            
            
               Ir-riżultati tal-evalwazzjoni juru li l-eżenzjoni li se tingħata ma ddgħajjifx il-protezzjoni ambjentali u tas-saħħa li jagħti r-Regolament REACH, f’konformità mal-Artikolu 5 tad-Direttiva 2011/65/UE. 
            
            
               Il-valutazzjoni tal-Kummissjoni, ibbażata fuq l-istudju ta’ sostenn u l-konsultazzjonijiet, ikkonkludiet li l-applikazzjoni għal eżenzjoni tissodisfa mill-inqas wieħed mill-kriterji stabbiliti fl-Artikolu 5(1)(a), li jiġġustifika t-tiġdid tal-eżenzjoni: “it-totali tal-impatti negattivi ambjentali, għas-saħħa u għas-sikurezza tal-konsumatur totali kkawżati mis-sostituzzjoni x’aktarx li huma ogħla mit-total tal-benefiċċji ambjentali, għas-saħħa u għas-sikurezza tal-konsumatur tagħhom”. 
            
            
               Id-direttiva delegata ġġedded parzjalment l-Eżenzjoni 27 elenkata fl-Anness IV tad-Direttiva 2011/65/UE għall-użu taċ-ċomb fl-istann, il-kisjiet tat-terminazzjoni tal-komponenti elettriċi u elettroniċi u l-bordijiet taċ-ċirkwiti stampati, il-konnessjonijiet tal-wajers elettriċi, l-ilqugħ u l-konnetturi magħluqa għat-tagħmir tal-immaġni b’reżonanza manjetika (MRI). Il-formulazzjoni l-antika fil-parti (a) u (b) tal-eżenzjoni 27 tibqa’ l-istess u tibqa’ elenkata għaċ-ċarezza għall-partijiet ikkonċernati. Formulazzjoni ġdida hija introdotta fil-parti (c) u (d) li hija limitata għall-applikazzjonijiet attwali meħtieġa.
            
            
               Id-data tal-iskadenza għal din l-eżenzjoni hija stabbilita f’konformità mal-Artikolu 5(2), l-ewwel subparagrafu. Kif ġie konkluż mill-evalwazzjoni, l-istat tal-iżvilupp tas-sostituti jiġġustifika t-tiġdid tal-eżenzjoni għal kojls tal-MRI mhux integrati u għal apparati tal-MRI li jinkludu kojls integrati, fejn dawn tal-aħħar jistgħu jiġu sostitwiti qabel. Il-perjodu ta’ validità għall-eżenzjoni mhuwiex mistenni li jħalli impatti negattivi fuq l-innovazzjoni.
            
            
               L-istrument ġuridiku huwa Direttiva Delegata, kif previst fid-Direttiva 2011/65/UE u jissodisfa r-rekwiżiti rilevanti tal-Artikolu 5(1)(a) tagħha.
            
            
               L-għan tad-direttiva delegata huwa li tgħin fil-protezzjoni tal-ambjent u tas-saħħa tal-bniedem u tarmonizza d-dispożizzjonijiet għall-funzjonament tas-suq uniku fil-qasam tal-EEE, billi tippermetti l-użu ta’ sustanzi li normalment ikunu pprojbiti għal applikazzjonijiet speċifiċi, f’konformità mad-Direttiva RoHS u mal-proċedura stabbilita fiha għall-adattament tal-progress xjentifiku u tekniku tal-Annessi III u IV tagħha.
            
            
               Id-Direttiva Delegata ma għandha l-ebda implikazzjoni għall-baġit tal-UE.
            
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 12.5.2022
            
            
               li temenda, għall-finijiet tal-adattament għall-progress xjentifiku u tekniku, l-Anness IV tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu taċ-ċomb u l-komposti tiegħu f’ċerti apparati tal-immaġni bir-riżonanza manjetika
            
            
               (Test b’rilevanza għaż-ŻEE)
            
         
         
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  8
               , u b’mod partikolari l-Artikolu 5(1)(a) tagħha,
            
            
               Billi:
            
            
               (1)Id-Direttiva 2011/65/UE tirrikjedi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih is-sustanzi perikolużi elenkati fl-Anness II ta’ dik id-Direttiva. Dik ir-restrizzjoni ma tapplikax għal ċerti applikazzjonijiet eżentati li huma speċifiċi għall-apparat mediku u għall-istrumenti ta’ monitoraġġ u kontroll u li huma elenkati fl-Anness IV ta’ dik id-Direttiva. 
            
            
               (2)Il-kategoriji tat-tagħmir elettriku u elettroniku li għalihom tapplika d-Direttiva 2011/65/UE huma elenkati fl-Anness I ta’ dik id-Direttiva.
            
            
               (3)Iċ-ċomb hu sustanza ristretta elenkata fl-Anness II tad-Direttiva 2011/65/UE.
            
            
               (4)Bid-Direttiva Delegata 2014/7/UE
                  9
               , il-Kummissjoni tat eżenzjoni għall-użu taċ-ċomb fl-istann, il-kisjiet tat-terminazzjoni tal-komponenti elettriċi u elettroniċi u l-bordijiet taċ-ċirkwiti stampati, il-konnessjonijiet tal-wajers elettriċi, l-ilqugħ u l-konnetturi magħluqa li jintużaw f’ċertu tagħmir mediku tal-immaġni b’reżonanza manjetika (MRI) (“l-eżenzjoni”), billi inkludiet dawk l-applikazzjonijiet fl-Anness IV tad-Direttiva 2011/65/UE. L-eżenzjoni kellha tiskadi fit-30 ta’ Ġunju 2020.
            
            
               (5)Il-Kummissjoni rċeviet applikazzjoni għat-tiġdid tal-eżenzjoni (“it-talba għat-tiġdid”) fit-12 ta’ Diċembru 2018, jiġifieri fil-limitu ta’ żmien stabbilit fl-Artikolu 5(5) tad-Direttiva 2011/65/UE. F’konformità ma’ dik id-dispożizzjoni, l-eżenzjoni tibqa’ valida sakemm tiġi adottata deċiżjoni dwar it-talba għat-tiġdid.
            
            
               (6)L-evalwazzjoni tat-talba għat-tiġdid kienet tinkludi konsultazzjonijiet mal-partijiet ikkonċernati f’konformità mal-Artikolu 5(7) tad-Direttiva 2011/65/UE. Il-kummenti li waslu matul dawn il-konsultazzjonijiet saru disponibbli għall-pubbliku fuq sit web apposta.
            
            
               (7)L-evalwazzjoni tat-talba għat-tiġdid, li kienet tinkludi studju ta’ valutazzjoni teknika u xjentifika
                  10
               , ikkonkludiet li l-apparati tal-MRI ta’ disinn qadim jiddependu fuq komponenti tal-MRI li fihom iċ-ċomb u huma limitati ħafna fil-kompatibbiltà tagħhom ma’ komponenti MRI ġodda mingħajr ċomb. Dik l-evalwazzjoni kkonkludiet ukoll li mudelli mingħajr ċomb ta’ kojls tal-MRI mhux integrati huma diġà disponibbli. Madankollu, fir-rigward tal-apparati tal-MRI b’kojls integrati, l-iżvilupp tekniku u l-proċedura ta’ approvazzjoni biex jiġu żviluppati soluzzjonijiet mingħajr ċomb jeħtieġu żmien addizzjonali.
            
            
               (8)L-użu taċ-ċomb f’kojls tal-MRI mhux integrati ta’ disinn ġdid, u f’apparati tal-MRI mingħajr ċomb b’kojls integrati li jkunu għadhom se joħorġu, għandu jiġi eskluż mill-eżenzjoni b’dati speċifiċi.
            
            
               (9)In-nuqqas ta’ approvazzjoni tat-talba għat-tiġdid jista’ jirriżulta f’rimi prematur ta’ apparat tal-MRI minħabba nuqqas ta’ komponenti kompatibbli jew għażliet ta’ disinn mill-ġdid. Dan jista’ jirriżulta f’distakk fil-provvista tat-tagħmir tal-MRI, li min-naħa tiegħu jista’ jaffettwa ħażin il-kura tas-saħħa għall-pazjenti. 
            
            
               (10)It-total tal-impatti negattivi fuq l-ambjent u fuq is-saħħa u s-sikurezza tal-konsumatur li tikkawża s-sostituzzjoni, x’aktarx ikun jissupera t-total tal-benefiċċji għall-ambjent, għas-saħħa u għas-sikurezza tal-konsumatur tiegħu. L-eżenzjoni hija konsistenti mar-Regolament (KE) Nru 1907/2006 tal-Parlament Ewropew u tal-Kunsill
                  11
                u għalhekk ma ddgħajjifx il-protezzjoni tal-ambjent u tas-saħħa mogħtija minnu. 
            
            
               (11)Għalhekk, jixraq li tiġġedded l-eżenzjoni. 
            
            
               (12)Sabiex jiġi pprovdut tagħmir tal-MRI kompatibbli għas-servizzi tas-saħħa u biex jitħalla żmien għall-iżvilupp ta’ alternattivi mingħajr ċomb, huwa xieraq li jkun awtorizzat it-tiġdid tal-eżenzjoni, b’kamp ta’ applikazzjoni rivedut, għad-durata massima ta’ 7 snin sat-30 ta’ Ġunju 2027, f’konformità mal-ewwel subparagrafu tal-Artikolu 5(2) tad-Direttiva 2011/65/UE. Fid-dawl tar-riżultati tal-isforzi li għaddejjin bħalissa biex tinstab sostituzzjoni affidabbli, x’aktarx li t-tul ta’ żmien tal-eżenzjoni mhux se jħalli impatti negattivi fuq l-innovazzjoni.
            
            
               (13)Għalhekk, jenħtieġ li d-Direttiva 2011/65/UE tiġi emendata skont dan,
            
            
               ADOTTAT DIN ID-DIRETTIVA:
            
            
               Artikolu 1
            
            
               L-Anness IV tad-Direttiva 2011/65/UE huwa emendat kif stabbilit fl-Anness ta’ din id-Direttiva.
            
         
         
            
               Artikolu 2
            
            
               1.L-Istati Membri għandhom jadottaw u jippubblikaw, sa mhux iktar tard minn [Uffiċċju tal-Pubblikazzjonijiet jekk jogħġbok daħħal id-data: [l-aħħar jum tal-ħames xahar wara d-data tad-dħul fis-seħħ ta’ din id-Direttiva], il-liġijiet, ir-regolamenti u d-dispożizzjonijiet amministrattivi neċessarji sabiex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
            
            
               Huma għandhom japplikaw dawk id-dispożizzjonijiet minn [Uffiċċju tal-Pubblikazzjonijiet jekk jogħġbok daħħal id-data: l-aħħar jum tal-5 xahar wara d-data tad-dħul fis-seħħ ta’ din id-Direttiva + 1 jum].
            
            
               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 4
            
            
               Din id-Direttiva hija indirizzata lill-Istati Membri.
            
            
               Magħmul fi Brussell, 12.5.2022
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 174, 1.7.2011, p. 88.
               
               
                  
                     (2)
                  
                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi (ĠU L 396, 30.12.2006, p. 1).
               
               
                  
                     (3)
                  
                        Il-lista hija disponibbli fuq: 
                  http://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        ĠU L 4, 9.1.2014, pp. 57-58.
               
               
                  
                     (5)
                  
                        Ir-Rapport Finali (Pakkett 18) tal-istudju huwa disponibbli fuq 
                  https://op.europa.eu/mt/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                   
               
               
                  
                     (6)
                  
                        Perjodu ta’ konsultazzjoni: Mit-3 ta’ Diċembru 2019 sas-27 ta’ Jannar 2020 
                  https://rohs.exemptions.oeko.info/
                  . 
               
               
                  
                     (7)
                  
                        Lista tal-passi amministrattivi meħtieġa hija disponibbli fuq 
                  is-sit web tal-Kummissjoni
                  . Wieħed jista’ jara l-istadju attwali tal-proċedura għal kull abbozz ta’ att delegat fir-Reġistru Interistituzzjonali tal-Atti Delegati fuq 
                  https://webgate.ec.europa.eu/regdel/#/home
                  .
               
               
                  
                     (8)
                  
                        ĠU L 174, 1.7.2011, p. 88.
               
               
                  
                     (9)
                  
                        Id-Direttiva ta’ Delega tal-Kummissjoni 2014/7/UE tat- 18 ta’ Ottubru 2013 li temenda għal skopijiet ta’ adattament għall-progress tekniku, l-Anness IV tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għal ċomb fl-istann, il-kisjiet tat-terminazzjoni tal-komponenti elettriċi u elettroniċi u kisjiet tal-unitajiet ta’ ċirkwit stampati, il-konnessjonijiet tal-wajers elettriċi, lqugħ u konnetturi magħluqa li jintużaw a) f’kampi manjetiċi fl-isfera ta’ raġġ ta’ 1 m madwar l-isoċentru tal-kalamita fit-tagħmir mediku tal-produzzjoni tal-immaġni bir-reżonanza manjetika, inkluż il-monitors tal-pazjenti mfasslin biex jintużaw f’din l-isfera, jew b) fil-kampi manjetiċi inqas minn 1 m distanza mill-uċuħ esterni tal-kalamiti ċiklotroniċi, il-kalamiti għat-trasport tar-raġġi jew għall-kontroll tad-direzzjoni tar-raġġi applikati għat-terapija tal-partikoli (ĠU L 4, 9.1.2014, p. 57).
               
               
                  
                     (10)
                  
                        
                  Studju biex jiġu vvalutati seba’ talbiet għal eżenzjoni relatati mal-Annessi III u IV tad-Direttiva 2011/65/UE
                   (Pakkett 18).
               
               
                  
                     (11)
                  
                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).
               
            
      
    ---documentbreak--- 
      
         
         
            
               ANNESS 
            
            
               Fl-entrata 27 tal-Anness IV tad-Direttiva 2011/65/UE, jiżdiedu l-punti (c) u (d) li ġejjin:
            
            
                     
                  
                  
                     
                         (C) kojls għall-MRI mhux integrati, li d-Dikjarazzjoni ta’ Konformità tagħhom għal dan il-mudell tinħareġ għall-ewwel darba qabel [Uffiċċju tal-Pubblikazzjonijiet: id-data tal-pubblikazzjoni fil-Ġurnal Uffiċjali tad-Direttiva Delegata + jum wieħed (1)], jew
                     
                     
                        (d) strumenti għall-MRI li jinkludu kojls integrati, li jintużaw f’kampi manjetiċi fl-isfera ta’ raġġ ta’ 1 m madwar l-isoċentru tal-kalamita fit-tagħmir mediku għar-reżonanza manjetika, li d-Dikjarazzjoni ta’ Konformità tagħhom tinħareġ għall-ewwel darba qabel it-30 ta’ Ġunju 2024.
                     
                     
                        Jiskadi fit-30 ta’ Ġunju 2027.”